Eurovision: Europe Shine a Light

Eurovision: Europe Shine a Light var eit direktesendt underhaldingsprogram som vart sendt frå Hilversum i Nederland laurdag 16. mai 2020. Programmet erstatta Eurovision Song Contest 2020 som vart avlyst på grunn av koronaviruspandemien i Europa 2020. Den europeiske kringkastingsunionen (EBU) stod bak sendinga, medan dei nederlandske kringkastarane AVROTROS, NOS og NPO produserte henne.

Spesialprogrammet var inga tevling, men hylla i staden artistane som skulle ha delteke i Eurovision Song Contest 2020. Programmet vart sendt direkte frå studio i Hilversum klokka 21.00 CET og varte i 1 time og 59 minutt. Programleiarar var Chantal Janzen, Edsilia Rombley og Jan Smit, som òg skulle ha leia Eurovision Song Contest 2020. Programmet vart sett av over 70 millionar sjåarar over heile Europa og i Australia.

Bakgrunn 

Etter at nederlandske Duncan Laurence vann Eurovision Song Contest 2019 med «Arcade», skulle Nederland vere vertskap for Eurovision Song Contest 2020. Dette ville ha vore femte gongen Nederland arrangerte tevlinga, etter tidlegare å ha arrangert i 1958, 1970, 1976 og 1980.

Eurovision Song Contest 2020 skulle ha hatt to semifinalar tysdag 12. mai og torsdag 14. mai. Finalen skulle ha vore halden laurdag 16. mai. Alle sendingane skulle ha gått direkte frå Rotterdam Ahoy i Rotterdam, den nest største byen i Nederland. Kringkastingsselskapa AVROTROS og NOS, i samarbeid med den nederlandske kringkastingsorganisasjonen NPO, stod bak arrangementet. Chantal Janzen, Edsilia Rombley og Jan Smit var valde til programleiarar.

I februar–mars 2020 byrja koronaviruset SARS-CoV-2 å spreie seg for fullt i Europa. For å stoppe spreiinga av viruset og den medfølgjande infeksjonssjukdomen covid-19, innførte dei fleste europeiske land strenge restriksjonar på daglegliv, reise, folkesamlingar, idretts- og kulturarrangement. 18. mars vedtok EBU å avlysa Eurovision Song Contest for å unngå ytterlegare spreiing av viruset. Dette var fyrste gongen i historia til Eurovision Song Contest at ei utgåve vart avlyst.

Eit par veker etter avlysinga kunngjorde EBU at dei skulle arrangere eit direktesendt underhaldingsprogram som erstatning for den avlyste tevlinga. Programmet fekk namnet Eurovision: Europe Shine a Light, eit namn som spelar på europeisk samhøyrsle og på vinnarsongen frå 1997, «Love Shine a Light» med Katrina and the Waves.

Dette var fjerde gongen at EBU arrangerte eit spesialprogram innan Eurovision Song Contest; tidlegare hadde det vore tre show i høve 25-årsjubileet, 50-årsjubileet og 60-årsjubileet til tevlinga.

Sendinga 
Spesialprogrammet vart sendt direkte frå studio 21 i Media Park i Hilversum utanfor Amsterdam. Sendinga starta 21.00 CET og varte i rundt to timar.

I motsetnad til Eurovision Song Contest, var programmet inga tevling. I staden gjorde programmet stas på artistane og dei 41 songane som skulle ha delteke i Eurovision Song Contest 2020. Fleire tidlegare deltakarar framførte òg «Love Shine a Light» frå sine respektive heimland. Eurovision-fans song «What's Another Year» saman med Johnny Logan, som vann Eurovision Song Contest 1980 i Haag. Songen er spesiell på fleire måtar: 1980 var førre gongen Nederland arrangerte ein Eurovision Song Contest-finale, og i tillegg spelar tittelen på at tevlinga kjem attende igjen i 2021 – altså «kva er vel eit år?».

Framsyningar 
Under sendinga opptredde tidlegare Eurovision-deltakarar med følgjande songar:

Landemerke 
Kjende landemerke rundt om i Europa og Australia vart lyste opp under segmentet Europe Shine a Landmark.

Dei einaste landa som ikkje hadde eit landemerke med, var Finland, Moldova og Tsjekkia.

Kringkastarar og kommentatorar 
Programmet vart overført av allmennkringkastarar over heile Europa og i Australia. 46 kringkastarar frå 45 land overførte sendinga. Sendinga vart sett av over 70 millionar menneske.

Følgjande land skulle ikkje delteke i Eurovision Song Contest 2020, men overførte Europe Shine a Light:

Sjå òg 
 Eurovision Song Contest 2020
 Junior Eurovision Song Contest 2020
 Koronaviruspandemien 2019–2020
 Songs of Europe (1981)
 Congratulations: 50 Years of the Eurovision Song Contest (2005)
 Eurovision Song Contest's Greatest Hits (2015)

Kjelder 

Denne artikkelen bygger på «Eurovision: Europe Shine a Light» frå ,  den 17. desember 2021.  

Musikk i 2020
Eurovision Song Contest 2020